Nýtt íþróttahús , Hernámshátíð og gölluð knattspyrnuhöll Höfundur : Benedikt Karl Gröndal • Skrifað : 20. nóvember 2019 . Miklar umræður urðu á íbúafundi sem haldinn var á Reyðarfirði í gær . Rætt var um þörfina á nýju íþróttahúsi , óánægju með að ekki væri gert ráð fyrir því í deiliskipulagi og einnig var rætt um framtíð Hernámsdagsins . Nýstofnuð íbúasamtök Reyðarfjarðar stóðu fyrir fundinum og mættu fulltrúar bæjarstjórnar á hann til að sitja fyrir svörum . Íbúasamtökin kynntu á fundinum niðurstöður hugmyndavinnu sem fram fór í sumar á þeirra vegum . Tilgangur hennar var að fá hugmyndir að málefnum sem íbúasamtökin gætu beitt sér fyrir í þágu Reyðarfjarðar . Vilja nýtt íþróttahús Öllum hugmyndunum var safnað saman og niðurstöðurnar voru kynntar á fundinum í gær . Efst á listanum var að vinna við nýtt íþróttahús færi af stað sem fyrst . Mátti skynja gremju fundargesta í garð bæjarstjórnar að ekki væri verið að gera neitt í þeim málum . Eydís Ásbjörnsdóttir , formaður bæjarráðs Fjarðabyggðar , sagði að bæjarstjórnin væri meðvituð um þörfina á nýju íþróttahúsi . „ Við erum það og höfum rætt þetta í bæjarráði þegar erindi barst frá Ungmannafélaginu Val . En eins og staðan er núna þá er nýtt íþróttahús ekki á deiluskipulagi , “ sagði hún . Hún tiltók einnig að næstu framkvæmdir samkvæmt framkvæmdaáætlun væru nýir leikskólar á Reyðarfirði og á Eskifirði og svo viðgerðir á Fjarðabyggðarhöllinni á Reyðarfirði . Óútskýrt ryð og gallað efni . Jón Björn Hákonarson , forseti bæjarstjórnar sagði að viðgerðirnar á Höllinni væru nauðsynlegar . Byggingin er óeinangruð og óútskýrðir ryðblettir hafa myndast á þakvirkinu . Hann var spurður hvort viðgerðin á höllinni væri „ gálgafrestur “ fyrir byggingu nýs íþróttahús en hann þvertók fyrir það . „ Við þurfum að fara í þetta viðhald sem fyrst svo ekki stafi hætta af húsinu , “ sagði Jón Björn á fundinum . Hann bætti við að bæjarstjórnin ætti von á skýrslu frá sérfræðingum sem rannsökuðu þakvirkið . Svo væri þarfagreining farin af stað vegna einangrunarvinnunnar . Ekki er vitað með vissu um áætluð verklok . Hernámsdagurinn verði hátið . Á fundinum komu fulltrúar íbúasamtakanna einnig inn á það að vinna er hafin við að breyta Hernámsdeginum í hátíð . „ Við byrjðum á því að skrifa til bæjarins til fá leyfi til að breyta deginum í hátíð . Þá gátum við sótt um styrki . Síðan funduðum við með Pétri Sörensen , forstöðumanni Safnastofnunar Fjarðabyggðar og Ara Allanssyni forstöðumanni Menningarstofu Fjarðabyggðar og við fengum mikinn stuðning frá þeim , “ sagði Jóhanna Seljan Þóroddsdóttir , einn fulltrúa samtakanna , á fundinum . Að lokum sagði hún að íbúasamtökin vilji leggja meira í daginn og gera úr honum flotta hátíð . Næsta skref yrði að auglýsa eftir fólki í Hernámshátíðarnefnd . Nefndin myndi síðan skipuleggja hátíðina með Pétri og Ara . Einnig var komið inn á ónægju með snjómokstur bæjarins og hvernig snjónum er safnað saman á stöðum þar sem hann hindrar gönguleiðir . Kallað var eftir að það yrði skoðað .